b'\n_START_ARTICLE_\nDepresiunea Tai\xc8\x9ba superioar\xc4\x83-Horia\n_START_SECTION_\nDate geografice\n_START_PARAGRAPH_\nEste drenat\xc4\x83 de R\xc3\xa2ul Tai\xc8\x9ba \xc8\x99i ad\xc4\x83poste\xc8\x99te satele Nifon, Hamcearca, C\xc4\x83prioara, Balabancea \xc8\x99i la extremitatea sudic\xc4\x83 Horia._NEWLINE_Are ca axe principale de transport rutier pe axa est-vest DN22F (dinspre Nalbant) care se continu\xc4\x83 de la Horia cu DN22D (spre M\xc4\x83cin) \xc8\x99i, pe axa nord-nord-vest \xe2\x80\x93 sud-sud-est DJ222A (spre Luncavi\xc8\x9ba) continuat de la Horia spre sud, tot de DN22D (spre Constan\xc8\x9ba).\n_START_SECTION_\nGeomorfologie\n_START_PARAGRAPH_\nS-a dezvoltat pe un aliniament structural nord-vest \xe2\x80\x93 sud-vest care se continu\xc4\x83 spre nord prin Pasul Teilor cu Depresiunea Luncavi\xc8\x9ba \xc8\x99i spre vest prin Pasul Carapelit cu Depresiunea Cerna-Mircea Vod\xc4\x83. Spre extremitatea sudic\xc4\x83, se l\xc4\x83rgeste mult la contactul cu Podi\xc8\x99ul Niculi\xc8\x9bel \xc8\x99i Podi\xc8\x99ul Babadagului. Este ramificat\xc4\x83 \xc3\xaen lungul v\xc4\x83ilor Islamului \xc8\x99i Lodzovei, ultima axat\xc4\x83 pe aliniamentul tectonic impus de falia Luncavi\xc8\x9ba-Consul._NEWLINE_Este structurat\xc4\x83 din lunci largi, care se continu\xc4\x83 \xc3\xaen lateral prin pedimente acoperite cu o p\xc4\x83tur\xc4\x83 de peste 10 m grosime de loess \xc8\x99i depozite loessoide.'